AOT เผยผู้โดยสารดอนเมืองช่วงสงกรานต์โต 5.58% ระหว่างปท.พุ่ง 10.29%
AOT เผยผู้โดยสารดอนเมืองช่วงสงกรานต์โต 5.58% ระหว่างปท.พุ่ง 10.29%
11 เม.ย. 2560

นายเพ็ชร ชั้นเจริญ ผู้อำนวยการท่าอากาศยานดอนเมือง บริษัท ท่าอากาศยานไทย จำกัด (มหาชน) หรือ AOT เปิดเผยว่า ช่วงเทศกาลสงกรานต์ในปีนี้ระหว่างวันที่ 5-18 เม.ย.60 (รวม 14 วัน) คาดว่าจะมีผู้โดยสารใช้บริการที่ท่าอากาศยานดอนเมือง (ทดม.) ในภาพรวมประมาณ 1,443,956 คน หรือเฉลี่ยวันละ 103,140 คน โดยแบ่งเป็นผู้โดยสารระหว่างประเทศ 534,856 คน และผู้โดยสารภายในประเทศ 909,100 คน
ทั้งนี้ เมื่อเปรียบเทียบกับช่วงสงกรานต์ของปีที่แล้ว พบว่าจำนวนผู้โดยสารในภาพรวมมีการปรับตัวเพิ่มขึ้น 5.58% โดยในส่วนของผู้โดยสารระหว่างประเทศมีการปรับตัวเพิ่มขึ้น 10.29% สำหรับผู้โดยสารภายในประเทศปรับตัวเพิ่มขึ้น 3.00%
สำหรับเที่ยวบินในภาพรวมคาดว่าจะมีประมาณ 9,660 เที่ยวบิน หรือเฉลี่ยวันละ 690 เที่ยวบิน โดยแบ่งเป็นเที่ยวบินระหว่างประเทศ 3,323 เที่ยวบิน และเที่ยวบินภายในประเทศ 6,337 เที่ยวบิน เมื่อเปรียบเทียบกับช่วงสงกรานต์ของปีที่แล้ว พบว่าปริมาณเที่ยวบินมีการปรับตัวในภาพรวมเพิ่มขึ้น 3.92% โดยเที่ยวบินระหว่างประเทศปรับตัวเพิ่มขึ้น 10.25% และเที่ยวบินภายในประเทศมีการปรับตัวเพิ่มขึ้น 0.88%
ในช่วงดังกล่าวมีสายการบินขอเที่ยวบินพิเศษและสายการบินเช่าเหมาลำ จำนวน 6 สายการบิน ขอเพิ่มเที่ยวบินพิเศษที่ ทดม. รวมทั้งสิ้น 195 เที่ยวบิน แบ่งเป็นเที่ยวบินระหว่างประเทศ จำนวน 180 เที่ยวบิน และเที่ยวบินภายในประเทศ จำนวน 15 เที่ยวบิน ซึ่งสายการบินที่มีการขอเพิ่มเที่ยวบินมากที่สุด คือ สายการบิน Orient Thai Airlines
ทดม.ได้จัดทำแผนอำนวยความสะดวกและปลอดภัยรองรับการเดินทางของประชาชนในช่วงเทศกาลสงกรานต์ โดยมีการเตรียมความพร้อมด้านการจราจรและระบบขนส่งด้วยการประสานกับเจ้าหน้าที่ตำรวจช่วยระบายรถเข้า-ออกท่าอากาศยานให้สะดวกรวดเร็ว รวมทั้งเตรียมพื้นที่จอดรถให้เพียงพอ
นอกจากนี้ ยังจัดเตรียมรถบริการสาธารณะประเภทต่างๆ เพื่อส่งผู้โดยสารเข้าเมือง โดยได้ประสานผู้ประกอบการให้จัดรถบริการอย่างเพียงพอ ซึ่ง ทดม.ยังได้เพิ่มรถ ขสมก.สาย A1 และ A2 เส้นทาง ดอนเมือง – BTS จตุจักร และเส้นทาง ดอนเมือง- อนุสาวรีย์ชัยสมรภูมิ อีก 5 คัน จากเดิมมี 25 คัน รวมเป็นให้บริการวันละ 30 คันออกทุกๆ 5 นาทีในช่วงเทศกาลด้วย
ส่วนด้านสิ่งอำนวยความสะดวกและอุปกรณ์จะจัดให้มีเจ้าหน้าที่พร้อมปฏิบัติงานและแก้ไขปัญหาข้อขัดข้องได้ตลอด 24 ชม. จัดเตรียมรถเข็นกระเป๋าให้เพียงพอกับความต้องการของผู้โดยสาร จัดเจ้าหน้าที่ดูแลความสะอาดและอุปกรณ์ในห้องน้ำทุกๆ จุดให้พร้อมใช้งานตลอดเวลา โดยเฉพาะอย่างยิ่งในปี 60 นี้ ทดม.ได้จัดเจ้าหน้าที่อำนวยความสะดวกผู้โดยสารขาเข้าระหว่างประเทศ ในการช่วยยกกระเป๋าสัมภาระลงจากสายพานและจัดเตรียมรถเข็นกระเป๋าให้ผู้โดยสาร ในชั่วโมงเร่งด่วนที่มีกระเป๋าสัมภาระจำนวนมากบนสายพาน โดยจะเริ่มปฏิบัติงานตั้งแต่เวลา 06.00 น. ของวันที่ 3 เม.ย.60 จนถึงเวลา 22.00 น. ของวันที่ 18 เม.ย.60
และจัดล่ามภาษาจีนให้ความช่วยเหลือ อำนวยความสะดวกและคอยให้คำแนะนำผู้โดยสารเกี่ยวกับขั้นตอนต่างๆ ในการเดินทาง ณ จุดตรวจค้นสัมภาระก่อนจะ check-in ที่เคาน์เตอร์สายการบินและ ณ จุดตรวจค้นก่อนขึ้นเครื่องบิน ณ ผู้โดยสารขาออกระหว่างประเทศ โดยจะเริ่มปฏิบัติงานตั้งแต่เวลา 08.00 น. ของวันที่ 6 เม.ย.60 จนถึงเวลา 17.00 น. ของวันที่ 18 เม.ย. 60 ทั้งนี้ ขอความร่วมมือผู้โดยสารปฏิบัติตามมาตรการในการจำกัดของเหลว เจล สเปรย์ที่จะนำขึ้นเครื่องอย่างเคร่งครัดด้วย เพื่อความสะดวกรวดเร็วในการผ่านขั้นตอนการตรวจค้น